b'\n_START_ARTICLE_\nTenavat\xc3\xa4hti\n_START_SECTION_\nHistoria\n_START_PARAGRAPH_\nVuonna 1989 Mainostelevision viihdetoimitus mietti ideoita seuraavalle vuodelle. Jarmo Porola teki useita ehdotuksia, joista toimitus valitsi yksimielisesti Tenavat\xc3\xa4hden. Sellaista ohjelmaa ei ennen ollut tehty. Kev\xc3\xa4\xc3\xa4ll\xc3\xa4 1990 Tenavat\xc3\xa4hteen haettiin kilpailijoita pyyt\xc3\xa4m\xc3\xa4ll\xc3\xa4 laulun\xc3\xa4ytteit\xc3\xa4 kasetilla, ja n\xc3\xa4ist\xc3\xa4 valittiin kilpailijat kes\xc3\xa4n mittaan esitett\xc3\xa4viin ohjelmiin. Ohjelma saavutti lopulta niin suuren suosion, ett\xc3\xa4 loppukilpailun yleis\xc3\xb6\xc3\xa4\xc3\xa4nestys sai paikoitellen puhelinkeskukset tukkoon. Tenavat\xc3\xa4hti-kilpailua esitettiin vuosittain ja se oli alkuvuosinaan eritt\xc3\xa4in suosittu muutaman vuoden, mutta sen v\xc3\xa4hitellen sen suosio hiipua._NEWLINE_Vuonna 1996 Tenavat\xc3\xa4hti-kilpailua ei en\xc3\xa4\xc3\xa4 j\xc3\xa4rjestetty, vaan sen tilalla alkoi uusi, samantapainen lasten laulukilpailu Karuselli, mutta ei ollut l\xc3\xa4hesk\xc3\xa4\xc3\xa4n yht\xc3\xa4 paljon kilpailijoita eik\xc3\xa4 televisioituja alkueri\xc3\xa4, eik\xc3\xa4 kyseinen ohjelma koskaan saavuttanut Tenavat\xc3\xa4hden kaltaista mainetta ja suosiota. Karuselli n\xc3\xa4htiin kes\xc3\xa4isin ja alkusyksyisin vuosina 1996-2000 ja kahtena viimeisen\xc3\xa4 vuotena mukana oli tenavasarjan lis\xc3\xa4ksi teinisarja. Auraviihde j\xc3\xa4rjesti lasten Karusellin my\xc3\xb6s 2002-2004, mutta sit\xc3\xa4 ei en\xc3\xa4\xc3\xa4 n\xc3\xa4ytetty valtakunnallisessa televisiossa, vaan ainoastaan paikallisilla kanavilla Etel\xc3\xa4-Suomessa.\n_START_SECTION_\nKilpailun kulku\n_START_PARAGRAPH_\nKilpailuun haettiin kev\xc3\xa4isin osallistujia MTV3-kanavalla julkistetulla avoimella haulla. Tenavat\xc3\xa4hden esivalintaraadille sai l\xc3\xa4hett\xc3\xa4\xc3\xa4 lauluesityksens\xc3\xa4 kasetilla, ja n\xc3\xa4iden esitysten perusteella raati valitsi esiintyj\xc3\xa4t varsinaiseen televisioitavaan kilpailuun. Jo ensimm\xc3\xa4isen\xc3\xa4 vuonna toiveikkaita oli paljon, ja parhaimpina vuosina kasetteja saapui raadin kuunneltavaksi useita satoja._NEWLINE_Televisiossa esitett\xc3\xa4viin alkueriin valittiin 40 kilpailijaa (ensimm\xc3\xa4isen\xc3\xa4 vuonna 30). Kilpailijat lauloivat taustanauhojen avulla kilpailukappaleensa, jonka j\xc3\xa4lkeen nelj\xc3\xa4- tai viisihenkinen tuomaristo antoi pisteens\xc3\xa4 esiintyj\xc3\xa4lle. Alkuerien j\xc3\xa4lkeen valittiin yhteispistem\xc3\xa4\xc3\xa4r\xc3\xa4n mukaan parhaat kilpailijat semifinaaleihin, joissa kilpaili korkeintaan 16 esiintyj\xc3\xa4\xc3\xa4 (sek\xc3\xa4 mahdollisesti ylim\xc3\xa4\xc3\xa4r\xc3\xa4isi\xc3\xa4 kilpailijoita). Semifinaaleissa kilpailijat esittiv\xc3\xa4t kappaleensa uudestaan ja tuomariston antamat pisteet laskettiin samoin kuin alkueriss\xc3\xa4. Semifinaaleista valittiin loppukilpailuun kahdeksan parasta (vuonna 1990 kuusi parasta) kilpailijaa._NEWLINE_Loppukilpailu pidettiin joka vuosi alkusyksyst\xc3\xa4 Tampere-talossa ja se l\xc3\xa4hetettiin suorana l\xc3\xa4hetyksen\xc3\xa4, toisin kuin alkuer\xc3\xa4t ja semifinaalit, jotka nauhoitettiin kev\xc3\xa4isin ja esitettiin kes\xc3\xa4n mittaan. Loppukilpailujen kohdalla ainoan poikkeuksen teki ensimm\xc3\xa4inen, vuoden 1990 finaali, joka nauhoitettiin studiossa jo ennakkoon. Finaalissa kukin kilpailija esiintyi kaksi kertaa. He esittiv\xc3\xa4t alkuer\xc3\xa4kappaleensa lis\xc3\xa4ksi jonkin muun kappaleen. Loppukilpailuissa tuomaristo antoi pisteet esiintyjille vain vuoden 1991 finaalissa. Muiden vuosien finaaleissa julkistettiin kolme parasta. T\xc3\xa4m\xc3\xa4n lis\xc3\xa4ksi yleis\xc3\xb6\xc3\xa4\xc3\xa4nestyksen perusteella nimettiin yleis\xc3\xb6n suosikki._NEWLINE_Tenavat\xc3\xa4hte\xc3\xa4 juonsi koko sen historian ajan musiikin alalla pitk\xc3\xa4\xc3\xa4n toiminut Seppo Hovi. Tuomaristossa n\xc3\xa4htiin muiden muassa Seppo Ruohonen, Pedro Hietanen, Arja Koriseva ja Katri Helena. Ohjelmaa tuotti Jarmo Porola VipVisionista. _NEWLINE_Lapset saivat valita kilpailukappaleensa vapaasti, mik\xc3\xa4 johti ajoittain keskusteluun lasten laulettavaksi sopivasta musiikista. Useimmiten kilpailulauluiksi ei valittu lastenlauluja, ja Tenavat\xc3\xa4hte\xc3\xa4 arvosteltiin liiasta aikuismaisuudesta. Erikoisimpia kappalevalintoja oli Matias Sassalin laulama "El\xc3\xa4m\xc3\xa4\xc3\xa4 juoksuhaudoissa".\n_START_SECTION_\nTunnettuja kilpailijoita\n_START_PARAGRAPH_\nMonet tenavat\xc3\xa4hdet ovat julkaisseet soololevyj\xc3\xa4, joita ovat tehneet l\xc3\xa4hinn\xc3\xa4 palkinnoille ja finaaleihin asti p\xc3\xa4\xc3\xa4sseet kilpailijat. Kirkkaasti eniten omia levyj\xc3\xa4\xc3\xa4n myynyt tenavat\xc3\xa4hti on Timo Turunen.\n_START_SECTION_\nDaralee\n_START_PARAGRAPH_\nIsossa-Britanniassa asunut Daralee Lucia Jumpsen (syntynyt 1977) voitti vuoden 1990 kilpailun. H\xc3\xa4nen t\xc3\xa4tins\xc3\xa4 Eeva Kiviharju, joka aikoinaan lauloi Seidat-yhtyeess\xc3\xa4, oli tehnyt kilpailukappaleet Onks Tiina kotona? ja Maarianna. Ensin mainitun kappaleen kilpailuesityksess\xc3\xa4 olivat taustaryhm\xc3\xa4n\xc3\xa4 Daraleen sisko Rebecca sek\xc3\xa4 heid\xc3\xa4n serkkunsa Peetu ja Inka Kiviharju. Sukunimi periytyy kanadalaiselta is\xc3\xa4lt\xc3\xa4.\n_START_SECTION_\nLeif Lindgren\n_START_PARAGRAPH_\nLeif Lindgren esiintyi Tenavat\xc3\xa4hdess\xc3\xa4 vuonna 1990, jolloin h\xc3\xa4n esitti kappaleet Liljankukka ja Kun tummat saapuu taivaaseen. H\xc3\xa4n sijoittui kilpailussa kolmanneksi. Samana vuonna Lindgrenilt\xc3\xa4 ilmestyi h\xc3\xa4nen omaa nime\xc3\xa4\xc3\xa4n kantava levy.\n_START_SECTION_\nMatias Sassali\n_START_PARAGRAPH_\nMatias Sassali esiintyi Tenavat\xc3\xa4hdess\xc3\xa4 1991, 11-vuotiaana. H\xc3\xa4n lauloi kappaleen El\xc3\xa4m\xc3\xa4\xc3\xa4 juoksuhaudoissa. H\xc3\xa4n selviytyi loppukilpailuun, jossa ei p\xc3\xa4\xc3\xa4ssyt kolmen parhaan joukkoon. H\xc3\xa4net kuitenkin valittiin yleis\xc3\xb6n suosikiksi finaaliviikolla j\xc3\xa4rjestetyss\xc3\xa4 puhelin\xc3\xa4\xc3\xa4nestyksess\xc3\xa4. Sassalin kappalevalintaa pidettiin erikoisena ja h\xc3\xa4nen \xc3\xa4itins\xc3\xa4 sek\xc3\xa4 kilpailun juontaja Seppo Hovi olivat my\xc3\xb6s kommentoineet asiaa, mutta Sassali itse kielt\xc3\xa4ytyi esitt\xc3\xa4m\xc3\xa4st\xc3\xa4 mit\xc3\xa4\xc3\xa4n muuta kappaletta. Samana vuonna Matiakselta ilmestyi oma soololevy. Sittemmin Sassali on opiskellut Rovalan pop- ja jazz-opistossa ja toiminut keikkamuusikkona Sininen poletti -orkesterissa, joka sai alkunsa sotilassoittokunnassa. H\xc3\xa4n on my\xc3\xb6s ty\xc3\xb6skennellyt rumpalina Lumipallo-orkesterissa, joka kiinnitet\xc3\xa4\xc3\xa4n aina uudelle tangokuninkaalle kuninkuusvuodeksi. Matias on vaikuttanut muutaman kuukauden O\'jess-nimisess\xc3\xa4 bileb\xc3\xa4ndiss\xc3\xa4, joka on toiminut Idolsista tutun Pete Sepp\xc3\xa4l\xc3\xa4n taustab\xc3\xa4ndin\xc3\xa4. H\xc3\xa4n soittaa rumpuja ja taustalaulaa Jarkko Honkanen ja Taiga -tanssiorkesterissa (2017). H\xc3\xa4n asuu vaimonsa kanssa Hattulan Parolassa. Matias Sassalin sisko Saana on vuoden 2018 tangokuningatar.\n_START_SECTION_\nJohanna Virtanen\n_START_PARAGRAPH_\nJuli Johanna Virtanen (s. 1981) osallistui Tenavat\xc3\xa4hti-kilpailuun vuonna 1992. Vaikka t\xc3\xa4m\xc3\xa4 Turusta kotoisin oleva namibialais-suomalainen tytt\xc3\xb6 j\xc3\xa4ikin kisassa yll\xc3\xa4tt\xc3\xa4en mitalisijojen ulkopuolelle, nousi h\xc3\xa4n silti yhdeksi suosituimmista tenavat\xc3\xa4hdist\xc3\xa4. Finaalissa h\xc3\xa4n sai toiseksi eniten yleis\xc3\xb6n \xc3\xa4\xc3\xa4ni\xc3\xa4. Kilpailukappaleet h\xc3\xa4nell\xc3\xa4 olivat Molto presto ja Pojat. H\xc3\xa4nt\xc3\xa4 n\xc3\xa4htiin kisojen j\xc3\xa4lkeen useissa tv-konserteissa ja monissa muissa pienemmiss\xc3\xa4 konserteissa._NEWLINE_Tenavat\xc3\xa4hti-finaali poiki Johannalle my\xc3\xb6s levytyssopimuksen, ja vuonna 1993 h\xc3\xa4n levytti oman pitk\xc3\xa4soiton Rakkauden pallomeri. Ennen valtakunnallista Tenavat\xc3\xa4hte\xc3\xa4 h\xc3\xa4n voitti pienemm\xc3\xa4n paikallisen laulukilpailun ja palkintona siit\xc3\xa4 syntyi vinyylisingle, jolta l\xc3\xb6ytyv\xc3\xa4t kappaleet Molto presto ja Suklaasyd\xc3\xa4n. Johanna on ollut nuoresta asti my\xc3\xb6s taitava tanssija ja vet\xc3\xa4nyt sisarensa Isabella Virtasen (my\xc3\xb6s Tenavat\xc3\xa4hti-finalisti vuodelta 1993) kanssa omaa tanssikoulua._NEWLINE_Johanna Virtanen oli mukana my\xc3\xb6s tytt\xc3\xb6b\xc3\xa4ndi Veenuksessa 90-luvun loppupuolella. B\xc3\xa4ndi teki yhden pitk\xc3\xa4soittolevyn, jolta suhteellisen ahkerassa radiosoitossa oli single Ake, Make, Pera ja m\xc3\xa4. B\xc3\xa4ndin taival ei kuitenkaan ollut kovinkaan pitk\xc3\xa4. 2000-luvun puolella Johannaa on n\xc3\xa4hty muun muassa mainosty\xc3\xb6ss\xc3\xa4, esimerkiksi Hesburgerin mainoksessa.\n_START_SECTION_\nIsabella Virtanen\n_START_PARAGRAPH_\nNatasha Isabella Virtanen, joka tunnetaan my\xc3\xb6s nimell\xc3\xa4 \'Bella\' (s. 1983) osallistui Tenavat\xc3\xa4hti-kilpailuun vuonna 1993 sisarensa Johannan edellisvuotisen menestyksen innoittamana. Kilpailukappaleenaan h\xc3\xa4n esitti Juhani Rasinkankaan s\xc3\xa4velt\xc3\xa4m\xc3\xa4n ja Pauli Ylitalon sanoittaman kappaleen On niin monta makua. Finaalissa toisen kierroksen kappaleena oli Mika Toivasen ja Ilkka Vainion M\xc3\xa4 viel\xc3\xa4 aikuistun. Ennen Tenavat\xc3\xa4hte\xc3\xa4 Isabella oli kilpaillut Salon lastenlaulukilpailussa vuonna 1992. Soololevy\xc3\xa4 h\xc3\xa4n ei koskaan tehnyt, vaikka esiintyikin ahkerasti. Johannan kanssa he tekiv\xc3\xa4t my\xc3\xb6s yhteisesiintymisi\xc3\xa4, joilla esittiv\xc3\xa4t muun muassa Johanna Virtasen levytyskappaleita albumilta Rakkauden pallomeri. Virtasen sisarukset ovat vet\xc3\xa4neet my\xc3\xb6s omaa tanssikoulua. Nyky\xc3\xa4\xc3\xa4n Isabella Virtanen ty\xc3\xb6skentelee liikunnanopettajana.\n_START_SECTION_\nOheistuotteita\n_START_PARAGRAPH_\nJoka vuosi julkaistiin Tenavat\xc3\xa4hti-kokoelmalevy, jolle valittiin parhaita esityksi\xc3\xa4 finalistien, semifinalistien sek\xc3\xa4 alkukilpailijoiden joukosta. Vuosilta 1990-1994 l\xc3\xb6ytyv\xc3\xa4t my\xc3\xb6s nuottikirjat lasten kilpailulauluista. Vuodesta 1991 tehtiin oheismateriaalina myyntiin VHS-tallenne, jolta l\xc3\xb6ytyv\xc3\xa4t samat esitykset kuin kokoelmalevylt\xc3\xa4. Tenavat\xc3\xa4hti\xc3\xa4 kuullaan my\xc3\xb6s joulu\xc3\xa4\xc3\xa4nitteell\xc3\xa4 Tenavat\xc3\xa4htien joulu. T\xc3\xa4ll\xc3\xa4 levyll\xc3\xa4 laulaa joukko finalisteja ja semifinalisteja vuosilta -90 ja -91. \xc3\x84\xc3\xa4nitteell\xc3\xa4 esiintyy my\xc3\xb6s kilpailun is\xc3\xa4n Seppo Hovin poika Ville, joka ei varsinaisiin kisoihin koskaan osallistunut.'